Document ID: 32009R0409

KOMISIJAS REGULA (EK) Nr. 409/2009
(2009. gada 18. maijs),
ar ko nosaka Kopienas pārrēķina koeficientus un sagatavošanas veidu kodus, kuri izmantojami apstrādātu zivju svara pārrēķināšanai zivju dzīvsvarā, un groza Komisijas Regulu (EEK) Nr. 2807/83
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1993. gada 12. oktobra Regulu (EEK) Nr. 2847/93, ar kuru izveido kontroles sistēmu, kas piemērojama kopējai zivsaimniecības politikai (1), un jo īpaši tās 5. pantu,
tā kā:
(1)
Īstenojot Komisijas 1983. gada 22. septembra Regulu (EEK) Nr. 2807/83, kas nosaka sīki izstrādātus noteikumus par to, kā reģistrēt informāciju par dalībvalstu veikto zivju nozveju (2), ir atklājušās vairākas atšķirības, kuras rada problēmas Kopienas tiesību aktu piemērošanā un noteikumu izpildē un kuras jānovērš, saskaņojot svaigu zivju svara pārrēķina koeficientus ES dalībvalstīs.
(2)
Lai novērstu nenoteiktību reģistrēto datu interpretācijā un varētu efektīvāk kontrolēt dalībvalstu gūtās nozvejas, jāparedz sagatavošanas veidu kodi apstrādātām zivīm.
(3)
Saskaņoti Kopienas pārrēķina koeficienti nodrošinās attiecīgās valsts kvotu apguves aprēķinu saskanīgumu, ziņošanas pienākumu izpildes efektīvāku uzraudzību un standartizētus pielaides robežas aprēķinus.
(4)
Zivju svara pārrēķina koeficientu pareizas piemērošanas labad jāizmanto tikai FAO noteiktie zivju sugu trīsburtu kodi. Tādēļ attiecīgi jāgroza Regula (EEK) Nr. 2807/83.
(5)
Šajā regulā paredzētie pasākumi ir saskaņā ar Zvejniecības un akvakultūras komitejas atzinumu,
IR PIEŅĒMUSI ŠO REGULU.
1. pants
Priekšmets
Ar šo regulu nosaka apstrādātām zivīm piemērojamos Kopienas pārrēķina koeficientus un sagatavošanas veidu kodus, lai apstrādātu zivju svaru nozveju uzraudzības nolūkos pārrēķinātu zivju dzīvsvarā.
2. pants
Darbības joma
Šo regulu piemēro zvejas produktiem, kuri paturēti uz Kopienas zvejas kuģiem un Eiropas Savienības ūdeņos zvejojošiem trešo valstu kuģiem vai kurus šādi kuģi izkrāvuši vai pārkrāvuši citā kuģī.
3. pants
Definīcijas
Šajā regulā piemēro šādas definīcijas:
a)
“Kopienas zvejas kuģis” ir zvejas kuģis, kas peld ar dalībvalsts karogu un ir reģistrēts Kopienā;
b)
“zivis” ir visi jūras organismi, kuru nozvejai ir noteikti limiti;
c)
“sagatavošanas veids” ir veids, kādā zivis ir apstrādātas uz kuģa pirms izkraušanas, atbilstīgi aprakstam I pielikumā;
d)
“kombinēts sagatavošanas veids” nozīmē, ka sagatavotais produkts sastāv no divām vai vairākām daļām, kas iegūtas no vienas sugas zivīm;
e)
“kopējā pieļaujamā nozveja” (KPN) ir daudzums, ko katru gadu var iegūt un izkraut no katra krājuma;
f)
“kvota” ir KPN daļa, kas iedalīta Kopienai vai dalībvalstīm;
g)
“apstrādes pakāpe” ir stāvoklis, kādā zivis tiek uzglabātas (svaigas un svaigi sālītas).
4. pants
Vispārējie principi
1. Apstrādātu zivju svara pārrēķināšanai zivju dzīvsvarā piemēro Kopienas pārrēķina koeficientus, kas noteikti II pielikumā un III pielikumā.
2. Atkāpjoties no 1. punkta, ja reģionālās zvejniecības pārvaldības organizācijās, kurās Eiropas Kopiena ir līgumslēdzēja puse vai sadarbības partneris, kas nav līgumslēdzēja puse, vai reģionos vai piekrastes apgabalos, par kuriem Eiropas Kopiena ir noslēgusi nolīgumu par zveju trešās valsts ūdeņos, ir noteikti reģionāli pārrēķina koeficienti, piemēro šos reģionālos koeficientus.
3. Ja konkrētai sugai un sagatavošanas veidam nav noteikts ne Kopienas, ne reģionāls pārrēķina koeficients, piemēro karoga valsts pieņemto pārrēķina koeficientu.
5. pants
Aprēķina metode
1. Zivju dzīvsvaru aprēķina, apstrādāto zivju svaru reizinot ar 4. pantā minēto pārrēķina koeficientu katrai sugai un sagatavošanas veidam.
2. Kombinēta sagatavošanas veida gadījumā izmanto tikai vienu pārrēķina koeficientu, kas piemērojams vienai no sagatavotā produkta daļām.
6. pants
Gadījumi, kuros pārrēķina koeficientus izmanto kuģa kapteinis
1. Kopienas zvejas kuģu kapteiņi 4. pantā minētos pārrēķina koeficientus izmanto, lai Regulas (EEK) Nr. 2847/93 6. pantā minētajā zvejas žurnālā reģistrētu:
a)
uz zvejas kuģa paturēto zivju aptuveno dzīvsvaru un
b)
aprēķināto zivju dzīvsvaru izkraušanas laikā.
2. Ja zvejas kuģa kapteinis uzskata, ka Regulas (EEK) Nr. 2847/93 8. pantā minētajā izkraušanas deklarācijā vai Regulas (EEK) Nr. 2807/83 2. pantā minētajā pārkraušanas deklarācijā jānorāda sagatavošanas veida kods “OTH” (cits), kapteinis skaidri norāda, ko nozīmē “cits” sagatavošanas veids.
7. pants
Gadījumi, kādos pārrēķina koeficientus izmanto dalībvalstu iestādes
Dalībvalstu iestādes 4. pantā minētos Kopienas pārrēķina koeficientus izmanto izkrāvumu dzīvsvara aprēķināšanai, lai uzraudzītu kvotu apguvi.
8. pants
Grozījumi Regulā (EEK) Nr. 2807/83
Regulas (EEK) Nr. 2807/83 1. panta 4. punktu aizstāj ar šādu punktu:
“4. Šīs regulas VI pielikumā norādītos kodus un FAO noteiktos zivju sugu trīsburtu kodus izmanto, lai attiecīgajās kuģa žurnāla [zvejas žurnāla] ailēs norādītu izmantotos zvejas rīkus un nozvejoto zivju sugas.”
9. pants
Stāšanās spēkā un piemērošana
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
To piemēro no 2010. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 18. maijā

Labels: 0
3
17
6